Til Børne- og Socialministeriet
E-mail: masz@sm.dk og familier@sm.dk

Taastrup, den 24. august 2018
Sag 16-2018-00647 – Dok. 383331/mmh\_dh

Danske Handicaporganisationers (DH) høringssvar over udkast til lovforslag til udmøntning af aftalen om et samlet familieretssystem

DH takker for muligheden for at komme med bemærkninger til lovforslag om Familieretshuset og forslag til lov om ændring af forældreansvarsloven m.v.

DH er overordnet positive over for, at der med et nyt samlet familieretssystem, oprettes et system, hvor barnets tarv vægtes højest, og sagerne screenes af nye familieretshuse, med større fokus på at inddrage andre fagligheder end juridiske. Lovforslaget vil forhåbentligt kunne styrke håndteringen af denne type meget svære sager.

DH savner dog, at forhold omkring handicap – særligt forældre med handicap, ikke er tilstrækkeligt belyst i forslaget. Fra DH’s medlemsorganisationer får vi flere beretninger om forældre med handicap, som har 0oplevet, at det eksisterende system mangler viden om de særlige forhold, der gør sig gældende for både børn og forældre med handicap. Udfordringerne gælder både manglende praktiske hensyn omkring tilgængelighed til lokaler til situationer, hvor forældreevnen underkendes med henvisning til et, for os at se, ubetydeligt handicap. Det har stor betydning for et barn, som befinder sig i midten af en konflikt, at deres forældre vurderes på lige fod, uanset om de har et handicap eller ej.

Herudover er det også vigtigt, at børn med handicap mødes på lige fod med andre børn i mødet med det nye system.

**DH anbefaler**, at det nye familieretssystem får en indbygget adgang til relevant specialviden, så fagpersonerne i systemet nemt kan få den sparring, de har brug for. Adgangen til denne specialviden bør have forpligtende karakter, fx pligt om at kontakte VISO eller andre vidensenheder. Alle – både børn og voksne med handicap skal være sikre på at blive mødt af fagpersonale med den rette specialviden.

DH anbefaler endvidere, at der stilles krav om tilgængelighed, både ift. familieretshuset, men også ved udredning og undersøgelser hos andre fagpersoner, som man måtte blive henvist til. Fra medlemsorganisationerne hører DH beretninger om, at

man i mødet med det eksisterende familieretssystem har oplevet at skulle

bæres ind på grund af manglende niveaufri adgang hos fagpersoner, og at man

har siddet i interview- og udredningssituationer i flere timer uden adgang til

toiletforhold. Det er afgørende for at kunne deltage i processen på lige fod med en forælder uden handicap, at tilgængeligheden er i orden.

For uddybende bemærkninger kontakt venligst chefkonsulent Maria Holsaae e-mail: mmh@handicap.dk eller på tlf.nr. 24 45 15 57.

Med venlig hilsen

Thorkild Olesen

*formand*